মুকুলকে কটাক্ষ করার পাশাপাশি এদিন তাঁকে আরও একবার চ্যালেঞ্জ করলেন অভিষেক। বললেন, ‘২৯৪ টা আসনের মধ্যে যে কোনও একটি আসন থেকে উনি প্রতিদ্বন্দিতা করুন, জিততে পারলে রাজনীতি ছেড়ে দেব।‘ তিনি আরও বলেন, ‘যত আক্রমণ হবে, তত শক্তিশালী হবে তৃণমূল।‘
 নিজস্ব প্রতিনিধি: গণতন্ত্রে মানুষের ভোটে জেতা সবসময়ই আলাদা গুরুত্ব বহন করে। এবার সেই ইস্যুতেই বিজেপি নেতা মুকুল রায়কে আক্রমণ করলেন তৃণমূল যুবকংগ্রেসের সভাপতি তথা ডায়মন্ড হারবারের সাংসদ অভিষেক বন্দ্যোপাধ্যায়। বিজেপিতে যোগ দেওয়ার পর থেকেই যেভাবে অভিষেককে আক্রমণ করেছেন মুকুল রায়, তাতে মুকুলকে পাল্টা জবাব দেওয়ার জন্য যে এই সুযোগ হাতছাড়া করবেন না অভিষেক, সে বিষয়ে একপ্রকার নিশ্চিতই ছিলেন রাজনৈতিক বিশেষজ্ঞরা। সংহতি মঞ্চ থেকে কীভাবে মুকুলকে বিঁধবেন তিনি, সেটাই ছিল গত কয়েকদিনের চর্চার বিষয়। গুঞ্জনকে সত্যি করে এদিনের অনুষ্ঠানের প্রথমেই মুকুলকে চড়া সুরে বিঁধলেন মুখ্যমন্ত্রীর ভাইপো অভিষেক। নাম না করে এদিন মুকুল রায়কে তাঁর কটাক্ষ, ‘কোনও দিন কোনও নির্বাচনে না জিতে মানুষের রায় না নিয়ে নেতা হয়ে গিয়েছেন। তাই জনমতের দাম হয়তো বোঝেননি। একবার নির্বাচনে জিতে দেখান তিনি।‘ মুকুলকে কটাক্ষ করার পাশাপাশি এদিন তাঁকে আরও একবার চ্যালেঞ্জ করলেন অভিষেক। বললেন, ‘২৯৪ টা আসনের মধ্যে যে কোনও একটি আসন থেকে উনি প্রতিদ্বন্দিতা করুন, জিততে পারলে রাজনীতি ছেড়ে দেব।‘ তিনি আরও বলেন, ‘যত আক্রমণ হবে, তত শক্তিশালী হবে তৃণমূল।‘ উল্লেখ্য, বিশ্ব বাংলা ও জাগো বাংলার 'প্রকৃত মালিকানা' নিয়ে ইতিমধ্যেই মুকুল-অভিষেক দ্বৈরথ চরমে উঠেছে। আইনি পথে মুকুল রায়কে পাল্টা চ্যালেঞ্জও ছুড়েছেন অভিষেক। আর এই প্রেক্ষাপটে সংহতি দিবসের মঞ্চ থেকে তৃণমূল ছেড়ে বিজেপিতে চলে যাওয়া মুকুলের প্রতি অভিষেকের এমন মন্তব্য বিশেষ তাত্পর্যপূর্ণ বলে মনে করছে রাজনৈতিক মহল।